*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīgā (prot. Nr. .§)

**Kārtība, kādā valsts finansē profesionālās ievirzes sporta izglītības programmas**

Izdoti saskaņā ar

Izglītības likuma 14. panta 26. punktu un

Profesionālās izglītības likuma 31. panta 2.2 daļu

1. Noteikumi nosaka:

1.1. kārtību, kādā valsts finansē profesionālās ievirzes sporta izglītības programmas (turpmāk – programma);

1.2. profesionālās ievirzes sporta izglītības iestāžu sākuma sagatavošanas, mācību treniņu, sporta meistarības pilnveides un augstākās sporta meistarības grupu (turpmāk – grupa) rezultativitātes kritērijus sportā un nosacījumus attiecībā uz izglītojamo skaitu un vecumu (turpmāk – kritēriji un nosacījumi) (1. pielikums).

2. Līdzekļus akreditētajās (iepriekš akreditētā izglītības iestādē vienu gadu pēc jaunas programmas akreditācijas, pirmo reizi akreditētā izglītības iestādē – divus gadus pēc programmas akreditācijas) profesionālās ievirzes sporta izglītības iestādēs (turpmāk – izglītības iestāde) programmu īstenošanā nodarbināto pedagogu darba samaksai un valsts sociālās apdrošināšanas obligātajām iemaksām no valsts budžeta (turpmāk – dotācija) piešķir atbilstoši šo noteikumu 1. pielikumā minētajiem kritērijiem un nosacījumiem.

3. Dotācija ietver finansējumu pedagogu darba samaksas noteikumos noteiktajām piemaksām par papildu pedagoģisko darbu, kā arī pedagogu mēneša darba algas likmes palielināšanai.

4. Lai saņemtu dotāciju nākamajā budžeta gadā, izglītības iestāde līdz kārtējā gada 15. oktobrim Valsts izglītības informācijas sistēmā (turpmāk – sistēma) ievada un apstiprina iesniegumā (2. pielikums) norādīto informāciju par grupu skaitu. Ja iesniegumu iesniedz izglītības iestāde, kurai ir pastarpinātās valsts pārvaldes iestādes statuss, iesniegumu sistēmā saskaņo ar izglītības iestādes dibinātāju.

5. Iesniegumam atbilstoši šo noteikumu 3., 4. un 5. pielikumam pievieno informāciju par kritēriju un nosacījumu izpildi iepriekšējā mācību gadā attiecīgajā grupā. Informāciju par kritēriju un nosacījumu izpildi sporta meistarības pilnveidošanas un augstākās sporta meistarības grupās saskaņo ar Sporta likumā noteiktajā kārtībā atzīto attiecīgā sporta veida federāciju.

6. Izglītības un zinātnes ministrija (turpmāk – ministrija) dotāciju atbilstoši attiecīgajam gadam apstiprinātajam finansējumam aprēķina un sadala sākuma sagatavošanas grupām, mācību treniņu pirmā, otrā, trešā, ceturtā, piektā, sestā un septītā apmācības gada grupām, sporta meistarības pilnveidošanas pirmā, otrā un trešā apmācības gada grupām un augstākās sporta meistarības grupām, pamatojoties uz kritēriju un nosacījumu izpildi. Pamats finansējuma piešķiršanai sākuma sagatavošanas grupām ir izpildītas izglītības iestādes oficiālajā tīmekļvietnē publicētas uzņemšanas prasības.

7. Dotācija attiecīgajā budžeta gadā tiek piešķirta par izglītojamo, kas vienlaikus apgūst vienu programmu vienā izglītības iestādē.

8. Izglītības iestādei piešķiramās dotācijas apmēru aprēķina, izmantojot šādu formulu:

Fp = Dot × 1,14 × FMAXi, kur

 ΣFMAX

Fp – izglītības iestādei piešķiramais finansējums;

Dot – kārtējā gadā pieejamais šo noteikumu 6. punktā noteiktajā kārtībā aprēķinātās dotācijas apmērs;

ΣFMAX – maksimālā finansējuma nodrošinājums visām izglītības iestādēm gadā;

FMAXi – maksimālā finansējuma nodrošinājums izglītības iestādei gadā, kuru aprēķina, summējot vienam mēnesim aprēķināto grupām nepieciešamo maksimālo finansējumu;

1,14 – koeficients papildus nepieciešamā finansējuma aprēķināšanai (attiecīgajam gadam apstiprinātā finansējuma ietvaros) 14 procentu apmērā no attiecīgajai izglītības iestādei aprēķinātās dotācijas – piemaksām par papildu pedagoģisko darbu, kā arī pedagoga mēneša darba algas likmes palielināšanai.

9. Grupām nepieciešamo finansējumu aprēķina, ievērojot:

9.1. grupas stundu skaitu nedēļā (6. pielikums);

9.2. profesionālās ievirzes sporta izglītības pedagogiem noteiktās darba slodzes, kas atbilst vienai mēneša darba algas likmei, nodarbību sagatavošanai paredzētas stundas;

9.3. vienas darba likmes stundu skaitu;

9.4. pedagogu darba samaksas noteikumos noteikto zemāko pedagoga mēneša darba algas likmi;

9.5. valsts sociālās apdrošināšanas obligāto iemaksu apmēru;

9.6. grupu skaitu.

10. Ja airēšanā, airēšanas slalomā, BMX, burāšanā, biatlonā, daiļslidošanā, hokejā, kalnu slēpošanā, ložu šaušanā, mākslas vingrošanā, modernajā pieccīņā, riteņbraukšanā, smaiļošanā un kanoe airēšanā, sporta vingrošanā, svarcelšanā, šorttrekā, triatlonā, ziemeļu divcīņā sistēmā sākuma sagatavošanas grupā, mācību treniņu pirmā, otrā, trešā, ceturtā, piektā, sestā un septītā apmācības gada grupā izglītojamo skaits pārsniedz minimālo izglītojamo skaitu (saskaņā ar šo noteikumu 1. pielikumā noteikto) un grupai sistēmā šo noteikumu 4. punktā noteiktajā termiņā uz dotācijas piešķiršanas budžeta gadu ir tarificēts papildus pieaicināts pedagogs, kurš piedalās nodarbībā drošības prasību ievērošanai, grupām nepieciešamo finansējumu aprēķina, grupas stundu skaitam nedēļā papildus pievienojot 6 (sešas) stundas nedēļā.

11. Ministrija izvērtē šo noteikumu 4. punktā minētos iesniegumus:

11.1. ievērojot informāciju sistēmā uz 15. oktobri:

11.1.1. par grupu skaitu, kritēriju un nosacījumu izpildi atbilstoši 1. pielikumā noteiktajam un ievērojot nosacījumu, ka rezultativitātes kritēriju sportā prasības izpildījuši minimālais skaits grupas izglītojamo;

11.1.2. ievērojot šo noteikumu 1. pielikuma piezīmēs noteiktās prasības;

11.2. ņemot vērā, ka sacensību rezultāti ir pieejami izglītības iestādes vai sporta veida federācijas oficiālajā tīmekļvietnē;

11.3. konstatējot grupas neatbilstību šo noteikumu 1. pielikuma prasībām, grupu neiekļauj valsts finansējamo skaitā, sistēmā izdarot atzīmi “Neatbilst MK noteikumiem”.

12. Izglītības un zinātnes ministrs izdod rīkojumu par dotācijas sadali. Ministrija rīkojumu par dotācijas sadali un tam pievienotu izglītības iestāžu finansēšanas plānu pa ceturkšņiem nosūta izglītības iestādei. Izglītības iestāde līdz 15. martam ministrijai iesniedz precizējumus finansēšanas plānā. Ministrija, pamatojoties uz iesniegtajiem precizējumiem finansēšanas plānā, veic finansēšanas plāna precizēšanu un sagatavo rīkojumam par dotācijas sadali pievienotā finansēšanas plāna grozījumus.

13. Izglītības iestādes dibinātājs piecu darbdienu laikā pēc tam, kad izglītības iestāde saņēmusi šo noteikumu 12. punktā minēto rīkojumu par dotācijas sadali, nosūta ministrijai šādu informāciju:

13.1. izglītības iestādes un tās dibinātāja nosaukums;

13.2. izglītības iestādes dibinātāja reģistrācijas numurs;

13.3. izglītības iestādes dibinātāja norēķinu konta numurs Valsts kasē.

14. Ministrija pārskaita finansējumu izglītības iestādei uz šo noteikumu 13.3. apakšpunktā minēto izglītības iestādes dibinātāja norēķinu kontu Valsts kasē. Šo noteikumu 13.3. apakšpunktā minēto norēķinu kontu Valsts kasē izglītības iestāde drīkst izmantot tikai no ministrijas saņemtā finansējuma administrēšanai. Pārskaitījumu veic atbilstoši finansēšanas plānam, kas pievienots šo noteikumu 12. punktā minētajam rīkojumam par dotācijas sadali un ir neatņemama tā sastāvdaļa.

15. Izglītības iestādes dibinātājs, pamatojoties uz šo noteikumu 12. punktā minēto rīkojumu par dotācijas sadali:

15.1. saņemtos valsts budžeta līdzekļus izlieto programmās paredzētajās stundās (sporta treniņos un sporta sacensībās) nodarbināto pedagogu (sporta treneru) darba samaksai un valsts sociālās apdrošināšanas obligātajām iemaksām saskaņā ar šo noteikumu 4. punktā noteiktajā termiņā sistēmā ievadīto un apstiprināto informāciju par programmu, izglītojamo un grupu skaitu un šo noteikumu 11.3. apakšpunktā norādītajām ministrijas veiktajām izmaiņām par grupas neatbilstību šo noteikumu 1. pielikuma prasībām;

15.2. nodrošina saņemto valsts budžeta līdzekļu izlietošanu atbilstoši normatīvajiem aktiem;

15.3. nodrošina saņemto valsts budžeta līdzekļu izlietošanu tam paredzētam mērķim līdz kārtējā gada 31. decembrim;

 15.4. nekavējoties informē ministriju gadījumos, kad radušies šķēršļi saistībā ar finansējuma izlietojumu šo noteikumu 15.1. un 15.2. apakšpunktā minēto nosacījumu izpildei.

16. Izglītības iestāde par katru ceturksni līdz nākamā mēneša 10.datumam sagatavo pārskatu par dotācijas izlietojumu atbilstoši normatīvajos aktos budžeta izdevumu klasifikācijas jomā noteiktajai atalgojuma klasifikācijai (7. pielikums):

16.1. pārskata sagatavošanai, pārbaudei, parakstīšanai un iesniegšanai izmanto Valsts kases e-pakalpojumu – ePārskati (turpmāk – ePārskati) atbilstoši normatīvajiem aktiem par kārtību, kādā nodrošina informācijas apriti, izmantojot Valsts kases e-pakalpojumus;

16.2. pārskatā norāda finanšu informāciju pēc uzkrāšanas principa;

16.3. ePārskatos paraksta pārskatu un apliecina, ka dotācija izlietota atbilstoši mērķim.

17. Ministrija mēneša laikā ePārskatu sistēmā pārbauda pārskata atbilstību piešķirtā finansējuma izlietojumam un apstiprina pārskatu.

18. Ministrijai ir tiesības no izglītības iestādes pieprasīt papildu informāciju par piešķirtā finansējuma izlietojumu.

19. Ja šo noteikumu 16. punktā minētajā pārskatā (7. pielikums) uzrādītais atlikums uz budžeta gada beigām (atbilstoši 7. pielikuma ailei “Atlikums uz pārskata perioda beigām”) pārsniedz vienu procentu no izglītības iestādes dibinātājam piešķirtās dotācijas iepriekšējā budžeta gadā, ministrija samazina dotāciju kārtējam budžeta gadam pārsniegtās summas apmērā.

20. Ministrija ir tiesīga:

20.1. grozīt izglītības iestādei noteikto dotācijas apmēru, ja valsts budžetā kārtējam gadam tiek grozīts šim mērķim paredzēto līdzekļu apmērs;

20.2. bez iepriekšēja brīdinājuma veikt pārbaudes par piešķirto valsts budžeta līdzekļu izlietojumu izglītības iestādē;

20.3. konstatējot, ka izglītības iestādē šo noteikumu 10. punktā noteiktajam papildus pieaicinātajam pedagogam dotācijas piešķiršanas budžeta gadā nav tarificētas grupai noteiktās papildus stundas, samazināt izglītības iestādei dotācijas apmēru nākamajam budžeta gadam papildus pieaicinātajam pedagogam piešķirtā finansējuma apmērā;

20.4. pārtraukt dotācijas izmaksu, ja:

20.4.1. ir beidzies izglītības iestādes vai programmas akreditācijas termiņš;

20.4.2. ir anulēta izglītības iestādes attiecīgās programmas īstenošanai izsniegtā licence vai beidzies tās derīguma termiņš;

20.4.3. izglītības iestāde vai tās dibinātājs nepilda šajos noteikumos noteiktās saistības vai nepilda tās pienācīgā kārtā;

20.4.4. pastāv citi apstākļi, kuri saskaņā ar šiem noteikumiem un citiem ārējiem normatīvajiem aktiem liedz tiesības ministrijai piešķirt vai izglītības iestādei vai tās dibinātājam saņemt dotāciju;

20.5. pieprasīt jau pārskaitītā finansējuma atmaksu, ja piešķirtais finansējums ir izlietots neatbilstoši mērķim.

21. Noteikumus piemēro atbilstoši valsts budžetā attiecīgajam gadam šim mērķim paredzētajam finansējumam.

22. Atzīt par spēku zaudējušiem Ministru kabineta 2017. gada 29. augusta noteikumus Nr. 508 “Kārtība, kādā valsts finansē profesionālās ievirzes sporta izglītības programmas” (Latvijas Vēstnesis, 2017, 173. nr.).

23. Noteikumi stājas spēkā 2022. gada 1. janvārī.

24. Šo noteikumu 1. pielikums stājas spēkā 2023. gada 1. septembrī.

25. Šo noteikumu 1. pielikuma 2.5., 2.23. un 2.39. apakšpunktā noteiktajiem sporta veidiem grupu komplektēšanu var uzsākt ar 2022. gada 1. septembri.

Ministru prezidents A. K. Kariņš

Izglītības un zinātnes ministre A.Muižniece

Iesniedzējs:

Izglītības un zinātnes ministre A.Muižniece

Vizē: Valsts sekretāra vietniece –

Struktūrfondu departamenta direktore,

valsts sekretāra pienākumu izpildītāja    S.Šmīdlere

Pauliņa 67047932

ilze.paulina@izm.gov.lv